Leif Lahn Jensen (S), 2008-10-31:
Tak for det.
I maj 2008 kom regeringen med en økonomisk redegørelse, med hvilken den ville genindføre den her særlige pensionsopsparing, kaldet SP.
Dette holdt den fast i så sent som i august, hvor regeringen stadig væk mente, at frygten for en overophedning af økonomien fortsat var meget stor.
For ikke at tage for mange penge ud af borgernes lommer lovede den samtidig skattelettelser.
På den måde mente regeringen, at den både tog hensyn til den økonomiske vækst, og at den også tog hensyn til sine løfter med hensyn til skattelettelser til borgerne.
Regeringen gjorde jo her en ret fatal fejl.
Hvis vi skal prøve at sammenligne det med trafikken, hvor finansministeren burde træde på bremsen, ja, der trådte han på speederen, selv om alle rendte ud foran ham med diverse advarselsskilte og prøvede at få ham på rette vej.
Samme regering ønsker også at pille ved dagpengene lige netop i en tid, hvor ledigheden stiger.
Jeg ved ikke, hvor regeringen vil hen med den her slingrekurs, men det er i hvert fald ikke til at få øje på for os andre trafikanter.
Mange mente, at afmatningen var begyndt, og økonomer og flere partier inklusive Socialdemokraterne foreslog en fortsættelse af suspensionen men ikke regeringen.
Lige når man er kommet tilbage på ret kurs igen, så fjerner man alligevel ordningen, og ifølge finansministeren er det på grund af den internationale krise for at undgå, at forbrugerne igen skal bruge nogle penge og vil gå helt i sort.
Hvis regeringen derimod vil landet dets bedste, kunne den jo følge de signaler, som kommer fra omverdenen, og som Socialdemokratiet foreslog til åbningsdebatten, nemlig: annullere SP-ordningen, droppe skattelettelserne og fremrykke de offentlige investeringer.
Socialdemokratiet synes, at det er vigtigt at spare op til sin pension, og her har SP'en vist sig at være en rigtig god ordning.
Samtidig er SP-ordningen et godt håndtag, man kan dreje på, hvis der er brug for nogle ændringer over for økonomien.
Det kan ikke komme som en overraskelse, heller ikke for
regeringen
, at vi er inde i en svær tid i dansk økonomi, en tid, hvor vi skal tænke os godt om, og hvor vi er nødt til at lægge store, ideologiske planer på hylden såsom de borgerliges skattelettelser.
Vi skal sørge for at bevare købelysten for den almindelige dansker, altså sørge for, at de stadig væk har penge mellem hænderne.
Dette vil vi gøre ved ikke at genindføre SP-ordningen nu.
Vi skal bruge nogle penge inklusive de skattelettelser, som VK-regeringen har lovet til næste år, og sørge for at investere i et godt samfund.
Jeg er helt sikker på, at om lidt vil man sikkert kritisere mig for at annullere de her skattelettelser, men det vil vi jo netop gøre for at holde gang i beskæftigelsen i en tid, hvor vi alle ved, at ordrebøgerne er ved at være tomme, ledigheden stiger eller vil i hvert fald snart stige, og man kan mærke afmatningen ude blandt befolkningen - uanset hvor vi kommer, kan vi mærke, at arbejdspladser er på vej væk.
Der skal investeres i de offentlige bygninger, i skoler, sygehuse, plejehjem og alt det, som efterhånden trænger til en kærlig hånd.
På den måde kan vi gøre landet mere rigt.
Vi kan skabe flere arbejdspladser, vi kan igen ændre den økonomiske udvikling.
Dette er Socialdemokratiets plan, en plan, som regeringen åbenbart ikke har forstået.
Derfor går Socialdemokratiet også ind for forslaget om at forlænge suspensionen af SP-ordningen yderligere et år.